Li-Fi

Li-Fi (Light Fidelity), երկկողմանի, անլար հաղորդակցման տեխնոլոգիա։ Հասկացությունն առաջ է քաշվել Հարալդ Հաասի կողմից։ Տվյալների փոխանցման այս տեսակն օգտագործում է բաց տարածության մեջ տեսանելի լույսը առանց ռադիոհաղորդափողի (ի տարբերություն Wi-Fi-ի ռադիոալիքների)։ Այդպիսով, Li-Fi-ը պատկանում է VLC տեխնոլոգիաների դասին։

Պատմություն 
Հարալդ Հաասը, ով դասավանդում է Էդինբուրգի համալսարանում, հաստատում է, որ հայտնագործել է Li-Fi-ը։ Նա համարվում է այդ հասկացության օգտագործման պիոները և pureLiFi-ի համահիմնադիրը։

Մյուս կողմից, Ֆուդանի համալսարանից չինացի գիտնականների մի խումբ ևս դիտարկվում է որպես այս տեխնոլոգիայի հայտնագործող։

Տեխնոլոգիայի դետալներ 
Որպես տեղեկատվության կրիչ` այս տեխնոլոգիան օգտագործում է լուսային դիոդների (LED) լույսը։ Կանխատեսվում է, որ Li-Fi շուկայի տարեկան աճի տեմպը 2013 և 2018 թվականների միջև կազմում է 82 % և 2018 թվականին կկազմի ավելի քան 6 միլիարդ դոլար։

Li-Fi-ի աշխատանքի սկզբունքը հետևյալն է. տեսանելի լույսով կապը () գործում է լուսային դիոդներին լարման փոխանցման միջոցով, ընդ որում, շատ բարձր հաճախականությամբ, որը մարդկային աչքի համար տեսանելի չէ։

Լուսային ալիքները չեն կարող թափանցել պատերի միջով, ուստի Li-Fi-ի գործունեության շառավիղը շատ մեծ չէ։

Կիրառման օրինակներ 
PureLiFi-ը օգտագործման համար հասանելի Li-Fi համակարգի առաջին օրինակն է։ Այն ներկայացվել է 2014 թվականին Բարսելոնայում` Mobile World Congress-ի ժամանակ։

Bg-Fi-ը Li-Fi համակարգ է, որը բաղկացած է բջջային հեռախոսի հավելվածից և պարզ սարքավորումից` գույնի ընկալիչով, միկրոկարգավորիչով և ներքին ծրագրային ապահովմամբ։ Բջջային հեռախոսի էկրանից լույսը փոխանցվում է լույսի ընկալիչին, որը վերափոխում է այն թվային տեղեկատվության։ Լուսարձակող դիոդները հնարավորություն են տալիս համաժամացնել () բջջային սարքավորման հետ։

Ստանդարտներ 
Wi-Fi-ի նմանությամբ, Li-Fi-ը ևս օգտագործում է IEEE 802.11 համանմանությամբ արձանագրություններ, սակայն այն կիրառում է տեսանելի լույսի դիապազոնի էլեկտրամագնիսական ալիքներ, որոնք ունեն ավելի լայն հոսքի շերտ։

IEEE 802.15.7 ստանդարտը սահմանում է PHY և MAC մակարդակներ։

Ստանդարտը սահմանում է ֆիզիկական (PHY) երեք մակարդակ` հոսքային տարբեր հնարավորություններով. 
 PHY I-ը ստեղծվել է արտաքին գործածության համար և աշխատում է 11.67-ից մինչև 267.6 Կիլոբիթ/վայրկյան արագությամբ։ 
 PHY II-ը հնարավորություն է տալիս տեղեկատվությունը փոխանցել 1.25-ից մինչև 96 Մեգաբիթ/վայրկյան արագությամբ։ 
 PHY III-ը նախատեսված է բազմակի աղբյուրների համար և աշխատում է 12ից մինչև 96 Մեգաբիթ/վայրկյան արագությամբ։

Տես նաև 
 Wi-Fi
 Bluetooth

Ծանոթագրություններ 

Նորագույն տեխնոլոգիաներ
Անլար ցանցեր